Der er forår i luften, og det betyder masser af legesyge dyrebørn i Aalborg Zoo.

I påsken, hvor Aalborg Zoo for alvor skyder sæsonen i gang, bliver der rig mulighed for at tage familien med på tur i zoologisk have og hilse på de mange dyreunger. Isbjørneungen Augo, der efterhånden er 5 måneder gammel, tumler rundt i isbjørneanlægget og skaber liv og glade dage. Men han er ikke alene. Foråret har budt på flere nye beboere i Aalborg Zoo - blandt andet hos girafferne. Og selv om havens fire sibiriske tigerunger snart er et år gamle, så er de stadig kun legesyge killinger. - Påsken er altid noget specielt for os, for selvom vi har åbent hele året, så er det alligevel her, der for alvor starter, siger Aalborg Zoos bestyrelsesformand, Arne B. Schade i en pressemeddelelse.